**Wakka Wakka Productions** er et figurteaterkompani med base i New York City. Kompaniet ble etablert i 2001.

Ensemblet
---------

Pr. 2017 ledes kompaniet av Gabrielle Brechner, Gwendolyn Warnock og norske Kirjan Waage. I tillegg er Andrew Manjuck og Peter Russo medlemmer av kompaniet.

Samarbeid med norske teatre
---------------------------

Wakka Wakka har hatt en rekke gjestespill på norske scener, og har også samarbeidet med norske teatere om å utvikle nye oppsetninger. De har ofte hatt arbeidsopphold ved Figurteatret i Nordland.

### *The Death of Little Ibsen*

*The Death Of Little Ibsen* var en svart komedie som tok utgangspunkt i Henrik Ibsens liv. Det ble fremført første gang i mai 2006 ved Sanford Meisner Theater i New York. Dukkene ble skapt av Kirjan Waage. Etter premieren i New York fikk produksjonen svært gode anmeldelser i New York Times og Variety. New York Times' anmelder skrev blant annet:

> «*Wakka Wakka — which is credited as writer, director, producer, set designer, costume designer and composer of the original music — consists of David Arkema, Gabrielle Brechner, Kirjan Waage and Gwendolyn Warnock. These people may be geniuses.»*
> 
> 

Varietys anmelder innledet sin omtale med ordene

> *«Within seconds, "The Death of Little Ibsen" can move from hilarious to indescribably moving. That's the beauty of puppetry, which the three-person ensemble blends with their own acting to create an experience that can only be had in a theater: the kind in which a silly little puppet becomes the symbol of something profound.»*
> 
> 

### *Fabrik - The Legend of M. Rabinowitz*

En av oppsetningene til kompaniet har dessuten blitt inspirert av norske forhold og norsk historie. Forestillingen *Fabrik: The Legend of M. Rabinowitz* gjenfortalte historien om den jødiske immigranten Moritz Rabinowitz, som startet en fremgangsrik herreekviperingsforretning i Haugesund, men ble drept i konsentrasjonsleir av nazistene under andre verdenskrig. Forestillingen turnerte også i Norge.

### *Saga*

Et annet stykke basert på virkelige hendelser hadde urpremiere i 2013. Forestillingen *Saga* handlet om finanskrisen på Island i 2007–08, som skyldtes blant annet en overoppheting i økonomien og subprime-lånekrisen. Stykket ble utviklet av Wakka Wakka i samarbeid med Figurteatret i Nordland. Også *Saga* ble en suksess hos både publikum og anmeldere. «Ikke et eneste dødpunkt» skrev anmelderen i *Periskop*, som syntes at hver eneste scene fortjente å bli trukket frem som eksempel på hvor imponerende og fascinerende forestillingen var blitt:

> «For en anmelder er det et privilegium å få se forestillinger som dette. Alt er gjennomarbeidet, alle unødvendigheter er skåret vekk, og det er vanskelig å ikke gjenfortelle hele forestillingen. Den kunne vært et analysestudium for ting som fungerer.»
> 
> 

### *Baby Universe*

Forestillingen *Baby Universe* var en fremtidsvisjon og en lek med hva menneskene kan gjøre den dagen vår verden går under. Dukkene til produksjonen var laget av Kirjan Waage. Forestillingen ble til i samarbeid med Figurteatret i Nordland, og hadde premiere i Stamsund 3. september 2010.

### *Made in China*

I 2017 hadde Wakka Wakka premiere i New York på dukkemusikalen *Made in China*. Anmelderne var begeistret etter premieren, og samarbeidspartnerne ved Figurteatret i Nordland ga uttrykk for stolthet over å ha vært fødselshjelper for nok en suksess. Stykket hadde førpremiere i Stamsund i desember 2015. Etter New York-premieren rapporterte norske VG at *Made in China* var det eneste «off-Broadway»-stykket som The New York Times hadde funnet verdig en plass på sin «Critic's Picks»-liste. Anmelderen i The New York Times kalte forestillingen for et «unclassifiable show» og berømmet såvel forestillingens blanding av skarp politisk egg og ellevill, absurd humor, som figurene (som var designet av Kirjan Waage) og figurspillerne på scenen: «the performers who give voice to their characters and manipulate the puppets do so with such seamless grace that we absorb the story with minimal distraction».

Dette stykket handler om globalisering, nærmere bestemt om menneskerettigheter og masseproduksjonen i Kina av billigvarer for det amerikanske markedet. For å avspeile de to kulturelle ytterpunktene i handlingen henter musikken temaer fra både amerikansk og kinesisk tonespråk. I produksjonen inngår 30 dukker, syv figurspillere, fem musikere og innslag av animasjonsfilm. I denne produksjonen samarbeidet Wakka Wakka med kammermusikere fra MinEnsemblet, som også medvirket under spilleperioden i New York i 2017.

Priser og utmerkelser
---------------------

Wakka Wakka Productions har vunnet en rekke internasjonale utmerkelser. I 2008 ble kompaniet hedret med en UNIMA Citation of Excellence for oppsetningen *Fabrik: The Legend of M. Rabinowitz*. I 2011 mottok de et «Obie Award»-stipend. Wakka Wakka har også blitt tildelt hele fire «Drama Desk Awards». I 2013 fikk kompaniet også en «Special Drama Desk Award for Sophisticated Puppetry». Dessuten har de vunnet en «Helen Hayes Award for Outstanding Visiting Production».

Kirjan Waage mottok dessuten en «Hawes Design Award» for sitt arbeid med produksjonen *Fabrik*.

For forestillingen *Baby Universe* mottok Wakka Wakka «Citation of Excellence» fra den amerikanske avdelingen av UNIMA.

Referanser
----------

1. ↑  «The Company». *Wakka Wakka Productions* **(engelsk)**. 25. juli 2013. Arkivert fra originalen 9. november 2017. Besøkt 13. november 2017.
2. ↑  «The Company». *Wakka Wakka Productions* **(engelsk)**. Arkivert fra originalen 9. november 2017. Besøkt 8. november 2017.
3. 1 2 3  Forsland, Susanne (3. april 2017). «Braksuksess i New York for musikal produsert i Nordland - Figurteateret». *www.figurteateret.no*. Arkivert fra originalen 6. april 2018. Besøkt 5. april 2018. «Forestillingen er med mye svart humor og handler om produksjon av billige varer, menneskerettigheter og forholdet mellom USA og Kina. Den er skapt av kompaniet Wakka Wakka i samarbeid med Figurteateret i Nordland og MiNensemblet. Et samarbeid som tidligere har resultert i prisbelønnede forestillinger som «Saga» «Fabrik» og «Baby Universe». Med seg hadde de også denne gang Hopkins Center for the Arts ved Dartmounth College (USA).»
4. 1 2  Gates, Anita (31. mai 2006). «The Death of Little Ibsen - Review - Theater». *The New York Times* **(engelsk)**. ISSN 0362-4331. Besøkt 12. mars 2018.
5. 1 2  Blankenship, Mark (4. mai 2006). «The Death of Little Ibsen». *Variety* **(engelsk)**. Besøkt 12. mars 2018.
6. ↑  «Gjestespill fra Wakka Wakka åpner høstsesongen på Trøndelag Teater». *Trøndelag Teater*. 2015. Arkivert fra originalen 20. februar 2018. Besøkt 19. februar 2018.
7. ↑  «Storproduksjon av figurteater». *Distriktsnyheter Nordland* **(norsk)**. 18. desember 2012. Besøkt 18. januar 2018 – via NRK TV (Tilgjengelig til: Alltid tilgjengelig / Tilgjengelig i: Verden).
8. ↑  «SAGA». *Wakka Wakka Productions* **(engelsk)**. 23. desember 2014. Arkivert fra originalen 18. januar 2018. Besøkt 18. januar 2018.
9. ↑  «Saga - Dukketeater for voksne!». *ibsenhuset.origo.no*. 11. mars 2014. Arkivert fra originalen 17. april 2018. Besøkt 16. april 2018.
10. ↑  «Ikke et eneste dødpunkt - Periskop». *Periskop*. 3. april 2014. Besøkt 18. januar 2018.
11. ↑  Figurteatret i Nordland (11. november 2015). «Baby Universe - Wakka Wakka - Figurteateret». *www.figurteateret.no*. Arkivert fra originalen 13. mars 2018. Besøkt 12. mars 2018.
12. ↑  Figurteatret i Nordland (3. desember 2015). «Made in China - Wakka Wakka. Førpremiere 4.+ 6. desember. - Figurteateret». *www.figurteateret.no*. Arkivert fra originalen 6. april 2018. Besøkt 5. april 2018.
13. ↑  «Nordnorsk dukketeatersuksess – i New York!». *VG* **(norsk)**. 23. januar 2017. Besøkt 5. april 2018.
14. 1 2  Isherwood, Charles (16. januar 2017). «Review: ‘Made in China,’ With Romance, Polemics and Puppets». *The New York Times* **(engelsk)**. ISSN 0362-4331. Besøkt 5. april 2018.
15. ↑  «The Company». *Wakka Wakka Productions* **(engelsk)**. Arkivert fra originalen 9. november 2017. Besøkt 8. november 2017.
16. ↑  Figurteatret i Nordland (17. desember 2014). «God jul og et godt år for Figurteatret - Figurteateret». *www.figurteateret.no*. Arkivert fra originalen 13. mars 2018. Besøkt 12. mars 2018. «I tillegg besøkte Saga av Wakka Wakka 28 steder under sin Sør-Norge turne i regi av Riksteatret. Saga ble produsert på Figurteatret i Nordland i 2012 og turnerte året etter i Nord-Norge i regi av Figurteatret. Wakka Wakka ble for andre gang ble tildelt prestisjeprisen Citiation of exellence fra den amerikanske avdelingen av organisasjonen UNIMA (Union Internationale de la Marionette). Denne gang for forestillingen Baby Universe, som ble produsert på Figurteatret i Nordland i 2010.»
17. ↑  «WINNERS». *UNIMA-USA* **(engelsk)**. Besøkt 12. mars 2018.

Eksterne lenker
---------------

* Wakka Wakka Productions' hjemmeside